– Det er grunn til å være litt bekymret for at vi i jakten på teknologien utestenger grupper i samfunnet, sier stortingsrepresentant Kårstein Eidem Løvaas fra Høyre, til ABC Nyheter. Han sitter i næringskomiteen på Stortinget.

Tirsdag morgen kunngjorde elektrogiganten Elkjøp at deres Phonehouse-butikker, med ett unntak, blir kontantløse.

Den britisk-eide butikkjeden forklarer at det ikke lenger vil være kontanter i deres forretninger - og at kundene må betale med digitale alternativer som Vipps, Google eller Apple pay, eller betalingskort.

– Vi vil hjelpe kunder

Dersom kundene ikke er vant med å bruke disse betalingsalternativene, så vil de ansatte i kjeden bistå, heter det i pressemeldingen.

– Vi vil hjelpe kunder som kommer innom oss med å sette opp og komme i gang med Vipps, dersom behovet er der. Og skulle noen av kundene våre ha kontanter som de ønsker handle elektronikk for, kom innom. Vi løser selvfølgelig dette i en overgangsperiode, sier Espen Bakken. Han er leder for Elkjøps Phonehouse-kjede i Norge.



Ifølge sentralbanklovens paragraf 14 er sedler og mynter tvungent betalingsmiddel, men dette er ennå ikke forsøkt i retten.

Men i finansavtalelovens paragraf 38s tredje ledd står det at en forbruker: «.... har alltid rett til å foreta oppgjør med tvungne betalingsmidler hos betalingsmottakeren».

Mange off-line

Tilbake til Løvaas på Stortinget. Så sent som i juleferien på Hemsedal ble han møtt med skilt på restaurant om at det ikke var mulig å betale for maten med kontanter.

Det handler om sikkerhet, forklarer han. Sikkerhet mot hackere. Sikkerhet for nettdekning. Eller sikkerhet for strøm på batteriet.

– En 500-lapp går ikke tom for batteri, sier han og legger til:

– Det er rundt 400.000 mennesker som lever off-line i Norge. Vi må også legge til rette for disse.

En gang vil det kontantløse samfunnet komme, men enn så lenge mener stortingsrepresentanten at det ikke finnes noen fullgode alternativ.

Kontanter handler også beredskap. Derfor fikk bankene nye krav for å sikre at det er nok kontanter dersom de elektroniske betalingsformene kollapser.

En 500-lapp går ikke tom for batteri, sier Kårstein Eidem Løvaas (H). Foto: Vidar Ruud / NTB scanpix Foto: Vidar Ruud / NTB scanpix

Utviklingen innen digital betaling rykker framover. I mars i fjor kunne BankAxept melde at det måneden før ble gjennomført ca 900.000 såkalte kontaktløse transaksjoner - eller tæpping, som det også er blitt kalt.

I løpet av fjorårets første måned ble det gjennomført 139,8 millioner korttransaksjoner. Til samme tid ble det tatt ut 873 millioner kroner i kontanter. Altså var januar 2018 den første måneden i statistikken hvor nordmenn har tatt under enn én milliard kroner.

Helt ferske tall for fjoråret viser at betalingskort som betalingsform ble brukt 1,92 milliarder ganger i 2018, en økning på 3,2 prosent fra 2017, viser tall fra Nets og BankAxept.

Frossent batteri

Men hva hjelper det vel med digitale virkemidler, om de ikke fungerer. Som Løvaas selv påpeker tålerikke nødvendigvis mobilen kulden i slalombakken spesielt godt. Så om batteriet går tomt og kortene ligger i en annen jakke, så blir det neppe lunsj, selv om lommen er fylt med kontanter.

– Jeg var i utlandet for et par år siden og mistet kortene mine. Hvordan skal jeg betale med Vipps da, når tjenesten er koblet til de samme kortene.

Naturlig av Elkjøp

Direktør Harald Andersen i Virke Handel mener Elkjøp er innenfor loven når de legger opp til blant annet Vipps som betalingsmiddel.

Helt naturlig av Elkjøp å ta dette skrittet, mener direktør Harald Andersen i Virke Handel. Foto: Virke

– Så lenge du tilbyr kontantlignende alternativer som betalingsløsninger, mener vi det er innenfor. Da tenker jeg på løsninger som er gratis for forbrukerne, sier han til ABC Nyheter.

Andersen mener det er helt logisk at elektrokjeden går til dette skrittet siden det er snakk om en del av virksomheten som selger produkter av høy verdi hvor kontantomsetningen også lav.

– Å droppe kontanter reduserer også risiko for ran.

– Men loven sier at forbruker har rett til å foreta betaling med tvungne betalingsmidler.

– Vi mener at verden går videre, og at disse nye formene for digitale betalingsløsningene som er gratis for forbruker må kunne forstås som kontantlignende og fullgode substitutter. Derfor er det innenfor lovens rammer.



Virke Handel organiserer 14.600 små og store virksomheter. Andersen mener at flere vil følge gjennom porten Elkjøp har åpnet.

– Jeg tror vi kommer til å se mer av dette framover, og særlig i butikker hvor store andeler av omsetningen kommer fra varer som har høy verdi.

Vil ha overgangsperiode

Elkjøp opplyser gjennom kommunikasjonssjef Madeleine Schøyen Bergly at dette er en test, og at i forkant av denne avgjørelsen har forstått det slik at reglene for kontanter som tvungen betaling er blitt myket opp.

– Det er en helhetsvurdering som er gjort med tanke på kostnader som er knyttet til kontanter, i våre Elkjøp Phonehouse-butikker. En sikkerhetsvurdering er også utført for våre kolleger som jobber i disse butikkene, da det ofte ikke er mer enn én person på jobb ved stengetid.

Elkjøp forklarer at de i en periode vil ta imot kontanter i en overgangsperiode.

– For de kundene som ønsker det, vil vi ta imot kontanter i en overgangsperiode.